作者:高適
標題:真定即事，奉贈韋使君二十八韻
內容:飄泊懷書客，遲回此路隅。問津驚棄置，投刺忽踟躕。方伯恩彌重，蒼生詠已蘇。郡稱廉叔度，朝議管夷吾。乃繼三臺側，仍將四嶽俱。江山澄氣象，崖谷倚冰壺。詔寵金門策，官榮葉縣鳧。擢才登粉署，飛步躡雲衢。起草徵調墨，焚香即宴娛。光華揚盛矣，霄漢在茲乎。隱軫推公望，逶迤協帝俞。軒車辭魏闕，旌節副幽都。始佩仙郎印，俄兼太守符。尤多蜀郡理，更得潁川謨。城邑推雄鎮，山川列簡圖。舊燕當絕漠，全趙對平蕪。曠野何彌漫，長亭複鬱紆。始泉遺俗近，活水戰場無。月換思鄉陌，星迴記鬥樞。歲容歸永珍，和氣發鴻爐。淪落而誰遇，棲遑有是夫。不才羞擁腫，幹祿謝侏儒。契闊慚行邁，羈離憶友于。田園同季子，儲蓄異陶朱。方欲呈高義，吹噓揖大巫。永懷吐肝膽，猶憚阻榮枯。解榻情何限，忘言道未殊。從來貴縫掖，應是念窮途。